Diari Oficial de la Generalitat Valenciana


Sumari del DOGV 5724, del 14-03-2008 (2008/2802)

Informació pública de les bases particulars reguladores del concurs de programació per a l'adjudicació, per gestió indirecta, del Programa d'Actuació Integrada de la Unitat d'Execució Número 22 del Pla Especial de Protecció i Reforma Interior del Barri del Carme.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5724

Data del DOGV
:   14-03-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/2802


Data del document
:   11-02-2008

Organisme emissor
:   Ajuntament de València

Tipus de document
:   Concurs

Descriptors 

:   * València
    * administració local
    * pla d'urbanisme

Informació pública de les bases particulars reguladores del concurs de programació per a l'adjudicació, per gestió indirecta, del Programa d'Actuació Integrada de la Unitat d'Execució Número 22 del Pla Especial de Protecció i Reforma Interior del Barri del Carme. [2008/2802]  
L'Ajuntament en Ple, en sessió de 27 d'abril de 2007, va acordar iniciar el procediment per a la gestió indirecta del programa d'actuació integrada en l'àmbit de la unitat d'execució 22 del Pla Especial de Protecció i Reforma Interior del Barri del Carme, delimitada per la modificació del PEPRI del Carme en l'illa de Guillem de Castro, Llíria i Gutenberg, aprovada definitivament per Resolució del conseller de Territori i Habitatge, de data 19 de gener de 2006, (DOGV 24.02.2006; BOP 15.05.2006). Així mateix va aprovar les bases particulars reguladores del concurs per a la selecció i adjudicació de l'esmentat programa d'actuació integrada, i va ordenar la publicació del corresponent anunci del concurs.  
Per Acord plenari de 25 de gener de 2008, es va estimar parcialment el recurs de reposició interposat per l'Agrupació d'Interés Urbanístic Unitat d'Execució Número 22 PEPRI del Carme contra l'esmentada aprovació de les bases particulars; es va acordar, així mateix, modificar l'apartat 2 de la base XVIII quant als criteris de puntuació de l'alternativa tècnica; i es va donar, en conseqüència, nova redacció a estes, mantenint-se els altres punts de l'Acord plenari de 27 d'abril de 2007.  
En compliment del que disposa l'article 132 de la Llei 16/2005, de 30 de desembre, de la Generalitat, Urbanística Valenciana, i concordants es publica com a annex el text íntegre de les bases particulars reguladores del concurs.  
Contra l'acord d'aprovació de les bases particulars de programació transcrites, que és definitiu en via administrativa; de conformitat amb els articles 286.2, 447 i 448 del Decret 67/2006, de 12 de maig, del Consell, pel qual es va aprovar el Reglament d'Ordenació i Gestió Territorial i Urbanística i el que establix la Llei reguladora de Règim Jurídic de les Administracions Públiques i del Procediment Administratiu Comú i en la Llei Reguladora de la Jurisdicció Contenciosa Administrativa, podrà interposar-se els recursos següents:  
a) Amb caràcter potestatiu, recurs de reposició davant del mateix òrgan que va dictar l'acord recorregut, en el termini d'un mes, a comptar de l'endemà d'esta publicació en el Diari Oficial de la Comunitat Valenciana.  
Si transcorreguera un mes des de l'endemà de la interposició del recurs de reposició sense que este haja sigut resolt, podrà entendre's que ha sigut desestimat i interposar recurs contenciós administratiu davant del Jutjat Contenciós Administratiu de València, en el termini de sis mesos, des d'esta desestimació presumpta.  
b) Recurs contenciós administratiu, davant del Jutjat Contenciós Administratiu de València, dins del termini de dos mesos comptats des de l'endemà d'esta publicació en el Diari Oficial de la Comunitat Valenciana.  
Tot això sense perjuí que es puga exercitar qualsevol altre recurs o acció que s'estime procedent.  
València, 11 de febrer de 2008.- El secretari: Manuel Latorre Hernández.  
Bases particulars reguladores del concurs de programació per a l'adjudicació, per gestió indirecta, del Programa d'Actuació Integrada de la Unitat d'Execució Número 22 del Pla Especial de Protecció i Reforma Interior del Barri del Carme.  
I. Objecte de les bases particulars de programació  
Per mitjà de les presents bases particulars de programació es regulen les condicions de caràcter tècnic, jurídic, econòmic i administratiu, per a l'adjudicació de la condició d'urbanitzador i posterior desenvolupament i execució, per mitjà de gestió indirecta, del Programa d'Actuació Integrada de la Unitat d'Execució Número 22 del Pla Especial de Protecció i Reforma Interior (d'ara en avant PEPRI) del Barri del Carme; quant al que no s'establix expressament seran d'aplicació les bases generals de programació aprovades definitivament per acord plenari de l'Ajuntament de València, adoptat en sessió de data 29 de setembre de 2006 (BOP 11.10.2006).  
II. Naturalesa i règim jurídic aplicable al contracte per al desenvolupament i execució del programa  
Vegeu el que disposa la base general de programació 3a (BOP núm. 242, d'11.10.2006, p. 19).  
III. Ordenació urbanística vigent  
L'ordenació urbanística vigent en l'àmbit de l'actuació integrada, comprensiva fins i tot de les determinacions pròpies de l'ordenació detallada, és la determinada per la modificació del PEPRI del Barri del Carme en l'illa de Guillem de Castro, Llíria i Gutenberg, aprovada definitivament per Resolució del conseller de Territori i Habitatge, de 19 de gener de 2006 (DOGV de 24.02.06 i BOP de 15.04.06).   
IV. Memòria de necessitats i objectius del programa d'actuació integrada  
El programa d'actuació integrada haurà de contindre les previsions necessàries per a satisfer tots els objectius mínims i imprescindibles de la programació a què es referix l'article 124.1 de la LUV, així com aquelles altres necessitats i objectius establits en el planejament vigent, i en particular els següents:  
1. A fi d'evitar el desplaçament de la població actualment existent en l'àmbit de la unitat d'execució, s'haurà de garantir el reallotjament dels ocupants legals que es necessite desallotjar d'immobles situats dins de l'àrea de l'actuació i que constituïsquen la seua residència habitual, així com el retorn quan tinguen dret a ell, en els termes establits en la legislació vigent.  
El programa detallarà la situació, característiques i condicions d'accés dels veïns afectats les noves vivendes o els acords econòmics substitutoris que s'hagen aconseguit.  
2. L'obtenció gratuïta per l'Ajuntament de València del sòl dotacional públic i dels immobles protegits destinats a equipament públic en l'àmbit de l'actuació. La cessió d'estos haurà de realitzar-se de manera que, una vegada efectuats els derrocaments que corresponga, quede garantida la seguretat, estabilitat i estanquitat dels immobles protegits, així com les condicions mínimes exigibles de salubritat i higiene, fins que siga possible la intervenció rehabilitadora en dites immobles.  
3. Gestionar i executar el derrocament de totes les edificacions incompatibles amb el planejament, tenint en compte el seu nivell de protecció i destí urbanístic, proposant un pla d'etapes per als derrocaments de les edificacions ocupades que evite els desplaçaments de la població resident.  
4. Gestionar i executar les investigacions arqueològiques preceptives i totes les obligacions que en matèria d'arqueologia pogueren requerir-se.   
El tractament de l'espai lliure que dóna al carrer Guillem de Castro haurà d'incloure les restes arqueològiques que apareguen en el seu subsòl, corresponents a la muralla cristiana. El resultat de les excavacions establirà les determinacions a considerar en el projecte d'urbanització, sempre amb la supervisió de l'organisme competent.  
Conforme a l'article 308 del ROGTU, tenen la consideració de gastos variables aquells derivats de les actuacions i treballs necessaris per a l'elaboració dels informes arqueològics exigibles, així com els corresponents a l'execució de les mesures que siga procedent adoptar derivades dels dits informes.  
5. La construcció d'un aparcament davall rasant que, de conformitat amb el pla d'ordenació núm. 7 de la modificació del PEPRI del Barri del Carme, aprovada definitivament el 19 de gener de 2006, inclourà l'espai lliure/viari de la unitat d'execució i les parcel·les privades dels propietaris que presten el seu consentiment; així com el subsòl del solar destinat a equipaments i jardí annex.   
La construcció del garatge subterrani d'ús exclusiu per a l'equipament té la consideració d'objectiu complementari del programa a càrrec de l'urbanitzador, llevat que l'Ajuntament, per raons del destí dels edificis dotacionals, no considerara convenient la seua execució per este.  
L'obra d'urbanització haurà de sincronitzar-se amb la construcció de l'aparcament. Els accessos de vehicles a l'aparcament subterrani es realitzaran a través de les plantes baixes dels edificis de nova planta, sense poder ocupar sòl d'espais lliures.  
En el cas de construir-se tres soterranis d'aparcaments per a residents i/o veïns, podrà autoritzar-se que el tercer accés ocupe l'espai públic. En el cas d'establir accessos de vianants d'ús exclusiu per a veïns s'autoritzarà la seua realització en espai públic.  
6. Urbanitzar completament la unitat d'execució, estenent en este àmbit les noves xarxes d'infraestructura d'electricitat, gas, telefonia, telecomunicacions, sanejament, aigua potable, reg, hidrants i enllumenat públic, així com pavimentació, senyalització, jardineria i mobiliari urbà. Connectant la unitat adequadament amb les xarxes existents i qualitats limítrofs, i suplementant-les en tot el que és necessari fins i tot en trams externs a l'àmbit.  
Tot això per a atendre la nova demanda generada amb l'actuació, responent a les especificacions tècniques assenyalades en els informes preceptius, a sol·licitar per l'interessat, a les companyies subministradores i servicis municipals afectats.   
7. Redactar un programa d'imatge urbana amb el contingut següent mínim: ordenança gràfica que, a fi d'assegurar l'harmonització de les noves edificacions amb l'entorn en què s'inserixen, continga els criteris relatius als paràmetres dels edificis, espais lliures i vials en la seua relació amb el paisatge urbà; detallant els paràmetres dels fronts de fatxada que donen al carrer Guillem de Castro i Llíria incloent descripció de materials, sistemes constructius, colors i tots aquells elements fonamentals per a establir de forma precisa la imatge d'eixos immobles.  
V. Paràmetres urbanístics   
Després d'efectuar sobre la base cartogràfica municipal els mesuraments de l'ordenació urbanística continguda en el document de modificació del PEPRI en l'illa de Guillem de Castro, Llíria i Gutenberg, els paràmetres urbanístics de la unitat d'execució núm. 22 resulten els següents:  
Superfície de la unitat d'execució: 11.016,39 m²  
Sòl rotacional: \*6.117,17 m²/5.863,17 m²  
Espais lliures/viari: 4.733,84 m²  
Equipaments: \*1383,33 m²/1.129,33 m²  
Sòl privat: \*4.899,22 m²/ 5.153,22 m²  
Edificabilitat bruta (EB)/edf. residencial (ER): \*18.189,54m²t/ 18.951,54m²t  
Índex d'edificabilitat (IEB/IER): \*1,6511m²t/m²s/1,7203 m²t/m²s  
Usos:   
Dominant: residencial plurifamiliar  
Compatible i prohibits: article 70 ordenances PEPRI Barri del Carme  
\*C/Gutenberg Servici públic (SP.Dsc)/ residencial plurifamiliar (RPF)  
Els desajustos existents entre estes dades i les que consten en la fitxa de gestió del document de planejament vigent han de corregir-se per a la qual cosa s'ha instat de la conselleria de Medi Ambient, Aigua, Urbanisme i Habitatge la correcció o rectificació del document de planejament modificació del PEPRI del Barri del Carme, en l'illa de Guillen de Castro, Llíria i Gutenberg.  
VI. Ampliació de l'àmbit territorial a programar  
No s'admetran propostes de planejament que modifiquen l'àmbit territorial de la unitat d'execució a programar, llevat que es tracte de mers retocs o ajustos de detall en algun punt perimetral de l'actuació o de les seues connexions viàries, degudament justificats en la concurrència de qualsevol circumstància objectiva, com puga ser la necessitat de connectar adequadament l'obra d'urbanització amb les xarxes d'infraestructures, d'energia, comunicacions i servicis públics existents, sempre que no es puga aconseguir la dita finalitat per mitjà de la realització d'obres addicionals exteriors a càrrec de l'actuació.  
VII. Criteris d'ordenació urbanística de les propostes de planejament a formular  
No s'admetran propostes de planejament l'objectiu de les quals siga modificar l'ordenació urbanística vigent, continguda en el document de modificació del PEPRI del Barri del Carme en l'illa de Guillem de Castro, Llíria i Gutenberg, aprovada definitivament per Resolució del conseller de Territori i Habitatge, de 19 de gener de 2006 (DOGV de 24.02.06 i BOP de 15.04.06).  
Necessàriament s'inclourà un programa d'imatge urbana comprensiu, com a mínim, d'una ordenança gràfica que, a fi d'assegurar l'harmonització de les noves edificacions amb l'entorn en què s'inserixen, continga els criteris relatius als paràmetres dels edificis, espais lliures i vials en la seua relació amb el paisatge urbà; detallant els paràmetres dels fronts de fatxada que donen al carrer Guillem de Castro i Llíria, i incloent descripció de materials, sistemes constructius, colors i tots aquells altres elements fonamentals per a establir de forma precisa la imatge d'eixos immobles, se sotmetrà al dictamen de la Comissió Municipal de Patrimoni, amb assistència del vocal representant de la conselleria de Cultura, i serà objecte de valoració a l'efecte d'adjudicació del programa.  
VIII. Objectius de l'edificació privada  
La construcció de l'aparcament previst en l'apartat 5 de l'anterior base IV haurà d'alternar-se amb les obres d'urbanització.  
Així mateix, hauran d'alternar-se les obres d'urbanització amb la construcció de l'edificació necessària per a realitzar els reallotjaments previstos en l'apartat 1 de l'anterior base IV, a fi d'evitar el desplaçament de la població actualment existent.  
Les condicions de l'edificació i la reserva d'aparcaments seran els establits en els instruments de planejament d'aplicació i les seues respectives ordenances.  
IX. Prescripcions tècniques mínimes dels documents d'ordenació i gestió  
Hauran de presentar-se tres còpies en suport paper, acompanyada d'una altra còpia en suport informàtic (un exemplar del projecte en versió PDF, plans i documentació gràfica en versió Autocad 2000). Una quarta còpia en suport paper es depositarà pel licitador en una copisteria ubicada a València, del domicili i de l'horari d'atenció al públic de la qual s'informarà en l'avís dels titulars cadastrals afectats, a fi de poder obtindre còpies.  
X. Prescripcions tècniques mínimes del projecte d'urbanització  
1. El projecte d'urbanització haurà de definir els detalls tècnics amb precisió suficient per a poder ser executat, eventualment, sota la direcció de tècnic diferent del seu redactor original. No podrà modificar les previsions del pla que desenvolupa. En cap cas podrà contindre determinacions sobre ordenació, règim del sòl o de l'edificació.   
2. El projecte d'urbanització es redactarà d'acord amb el que establix la base general de programació 6a, apt. 1r, lletra a) (BOP núm. 242, d'11.10.2006, pàg. 19 i 20).  
3. Contindrà el desenvolupament tècnic de les obres d'urbanització a què es referixen els arts. 157 de la LUV i 349 del ROGTU, i inclourà en tot cas el mobiliari urbà i les obres de gasificació i telefonia. Així mateix, en relació a la pavimentació, disseny d'espais lliure i arbratge es tindran en compte els aspectes següents:  
a) Les qualitats de l'obra de la nova urbanització s'ajustaran a les utilitzades en les reurbanitzacions limítrofs dels carrers Llíria i Na Jordana, realitzades recentment pel RIVA, i en el cas que no es trie la mateixa qualitat que els dels carrers limítrofs (granit), perquè així ho permeta l'àmbit al tractar-se de nous carrers junts amb espais lliures sense continuïtat física amb les ja reurbanitzades, s'admetran les qualitats de pedra calcària utilitzades per l'Ajuntament en Ciutat Vella, prenent com a exemple les actuacions realitzades en la plaça del Patriarca o en la plaça del Doctor Collado.   
En tot cas, és necessari estudiar i plasmar en el projecte d'urbanització totes les urbanitzacions limítrofs, a fi de garantir una solució coherent adequada.  
b) En el disseny dels espais lliures se seguiran els criteris següents:  
- Es tindran en compte les determinacions i observacions que proposa el planejament en el seu esquema d'imatge urbana.  
- també es prendran en consideració els següents criteris, encaminats a la millora del medi ambient:   
· Minimitzar el percentatge de vessament de l'aigua de pluja, amb amplis parterres no elevats que capten l'aigua i la infiltren en la terra, i/o àrees de paviment permeable amb el mateix objectiu.  
· La plantació d'arbratge amb port i edat adequats per a aconseguir almenys el 60% de la superfície de l'espai lliure amb ombres.  
- S'haurà d'incloure una capa de terra vegetal sobre l'aparcament amb la grossària suficient per a permetre la plantació d'arbratge, que exigix un mínim d'1 metre de terra, igual que una àmplia superfície de terra al voltant de l'arbre perquè capte l'aigua a través dels extrems de les arrels.  
- S'hauran d'incloure en el tractament de l'espai lliure que dóna a Guillem de Castro les restes arqueològiques que apareguen en el seu subsòl, corresponents a la muralla cristiana; el resultat de les preceptives excavacions arqueològiques establiran les determinacions del projecte d'urbanització en esta concreta part de l'àmbit de la unitat d'execució. Conforme a l'article 308 del ROGTU, tant els informes arqueològics exigibles com l'execució de les mesures a adoptar d'acord amb les resolucions administratives derivades dels dits informes tenen la consideració de gastos variables.  
c) La localització de les xarxes d'infraestructura que discórreguen per damunt de l'aparcament subterrani se situaran sempre sobre la llosa d'este, mai penjades d'esta. Serà necessari, per tant, deixar l'espai suficient perquè discórreguen adequadament xarxes que, en alguns casos, necessiten prendre diferents pendents. Es garantirà, quan siga possible i així ho demanden els servicis i companyies subministradores, que determinades xarxes circulen perimetralment a l'àmbit de la unitat d'execució.  
d) En relació amb l'arbratge actualment existent en l'àmbit de la unitat d'execució, s'ha d'identificar cada exemplar i justificar les actuacions que els afecten. En cas de tractar-se d'espècies protegides, que exigixen el seu trasllat i replantació, es reubicaran en els espais lliures de l'actuació de forma coherent amb el disseny de les zones verdes.  
4. Han de presentar-se tres còpies en suport paper, acompanyada d'una altra còpia en suport informàtic (amb un exemplar de tot el projecte en format PDF, i un altre exemplar amb textos en Word, plans en Autocad 2000 i mesuraments i/o pressupostos en programa compatible amb Presto). Una quarta còpia en suport paper és depositarà pel licitador en una copisteria ubicada a València, del domicili i de l'horari d'atenció al públic de la qual s'informarà en l'avís dels titulars cadastrals afectats, a fi de poder obtindre còpies.  
XI. Admissibilitat de variants  
No s'admetran variants; no es consideraran com a tals i, per tant, resultaran admissibles, en tot cas, les modificacions de l'àmbit territorial a programar admeses excepcionalment en l'anterior base VI.  
XII. Preu de licitació i garantia provisional  
El preu de licitació, calculat de conformitat amb la base general de programació 11a, apt. 3, que té caràcter de màxim i que servix de base per a l'establiment de la garantia provisional, ascendix a la quantitat de 2.788.414 € (dos milions set-cents huitanta-huit mil quatre-cents catorze euros), IVA inclòs.  
Els que desitgen participar en el concurs de programació hauran de presentar resguard acreditatiu de la garantia provisional en els termes que preveu la base general 16a, apt. 1r, lletra D), per un import de 55.768,28 € (cinquanta-cinc mil set-cents seixanta-huit euros amb vint-i-huit cèntims), equivalent al 2% del preu de licitació.   
XIII. Calendari de terminis de desenvolupament i execució del programa  
La proposta de calendari per al desenvolupament i execució del programa en les seues distintes fases haurà d'ajustar-se al que disposa la base general de programació 6ª, apt. 2n, lletra c) (BOP núm. 242, d'11.10.2006, p. 20), així com a les necessitats i objectius de la programació especificats en l'anterior base IV.  
Es fixen els següents terminis màxims:  
1. Fase administrativa prèvia:  
- Dos mesos, comptats des de la notificació a l'urbanitzador seleccionat de l'aprovació del programa, per a presentar davant de l'Ajuntament els textos refosos dels documents integrants de l'alternativa tècnica, amb les modificacions o correccions imposades en l'acord d'aprovació.  
- Dos mesos, comptats des de la notificació a l'urbanitzador seleccionat de la resolució per la qual es declare que els esmentats textos refosos s'ajusten a les exigències de l'acord d'aprovació, per a acreditar documentalment davant de l'Ajuntament la pràctica de les notificacions als propietaris de l'aprovació del programa i del seu dret a optar per modificar la modalitat de retribució prevista en este.  
- Quatre mesos, comptats des de la finalització del termini d'opció per la modalitat de retribució, per a sotmetre a informació pública el projecte de reparcel·lació.   
- En el mateix termini anterior hauran de presentar-se els documents tècnics necessaris per a l'execució del els aparcaments baix sòl públic.   
- Dos mesos, comptats des de la notificació a l'urbanitzador seleccionat de les modificacions o correccions a introduir en el projecte de reparcel·lació inicialment formulat, per a la presentació del text refós del projecte de reparcel·lació ajustat a les exigències dels informes emesos.  
2. Fase d'execució material de les obres d'urbanització:  
Les obres d'execució de l'aparcament i les obres d'urbanització de la unitat d'execució hauran d'iniciar-se durant els dos mesos següents a l'aprovació definitiva del projecte de reparcel·lació, subscrivint-se a este efecte la corresponent acta de replantejament, i hauran de concloure en el termini màxim de 24 mesos des del seu inici; s'acreditarà la seua finalització per mitjà del certificat final d'obres expedit pel seu director facultatiu.  
3. Sol·licitud de les llicències d'edificació dels solars resultants:  
L'urbanitzador haurà de sol·licitar llicència per a l'edificació dels solars de la seua propietat en el termini màxim de sis mesos des de la recepció de les obres d'urbanització. La resta de propietaris haurà de fer-ho en el termini màxim de dos anys des de la dita data.  
L'incompliment, per causa imputable a l'urbanitzador, dels terminis i, si és el cas, dels pròrrogues que puguen concedir-se d'acord amb el que disposa la base general de programació 28a, apt. 2, comportaran l'aplicació de les penalitats establides en la base general de programació 29a (BOP núm. 242, d'11.10.2006, pàg. 29).  
XIV. Legitimació per a formular proposta de programa. solvència econòmica i financera, tècnica i professional.  
Quant a la legitimació per a formular propostes de programa, caldrà ajustar-se al que disposa la base general de programació 8a (BOP núm. 242, d'11.10.2006, pàg. 22).  
Pel que es referix a la documentació acreditativa de la capacitat i personalitat jurídica del concursant, compliment dels criteris de solvència econòmica i financera, tècnica i professional, i la resta de requisits exigibles per a contractar amb l'administració, regirà el que preveu la base general de programació 16a, apt. 1r (BOP núm. 242, d'11.10.2006, pàg. 23 i ss.).  
XV. Termini i lloc per a presentació de proposicions  
La presentació de les proposicions pels interessats a participar en el concurs de programació s'ajustarà al que disposa la base general de programació 15a (BOP núm. 242, d'11.10.2006, pàg. 23), amb les especialitats següents:  
1. Termini de presentació: les proposicions es presentaran en el termini màxim de quatre mesos, comptats a partir de la data d'enviament de l'anunci de concurs al Diario Oficial de la Unión Europea, data que es farà constar en tots els anuncis de licitació.  
2. Lloc de presentació: les proposicions es presentaran en les dependències de la Secció de Planejament i Gestió, del Servici de Gestió de Centre Històric, síties en la planta sexta de l'edifici consistorial de l'avinguda d'Aragó, núm. 35.  
XVI. Documentació integrant de les proposicions  
Les proposicions dels interessats a participar en el concurs de programació es presentaran en els següents tres sobres diferents, comprensius cada un d'ells de la documentació indicada en la base general de programació 16a (BOP núm. 242, d'11.10.2006, pàg. 23 i ss.):  
1r) Sobre B: documentació administrativa: es presentarà en sobre tancat, en l'anvers del qual s'escriurà: sobre B: documentació administrativa per a prendre part en el concurs per a la programació, per gestió indirecta, de la unitat d'execució núm. 22 del PEPRI del Barri del Carme.  
2n) Sobre A: alternativa tècnica: en ell haurà d'incloure's la memòria de programa, amb el contingut especificat en la base general de programació 6a, apt. 2n (BOP núm. 242, d'11.10.2006, pàg. 20), que es presentarà en sobre tancat, en l'anvers de la qual s'escriurà: sobre A: alternativa tècnica per a prendre part en el concurs per a la programació, per gestió indirecta, de la unitat d'execució núm. 22 del Barri del Carme.  
Al dit sobre s'acompanyarà, amb el caràcter de documentació oberta o a la vista, la documentació tècnica a què es referixen la base general de programació 6a, apartat 1r (BOP núm. 242, d'11.10.2006, pàg. 19 i ss.) i les presents bases particulars, prèviament exposada al públic per l'aspirant a urbanitzador pels seus propis mitjans, per mitjà de sengles anuncis publicats en el Diari Oficial de la Comunitat Valenciana i en un diari d'àmplia difusió a la localitat.  
3r Sobre P: proposició juridicoeconòmica:  
Comprendrà la proposició juridicoeconòmica, amb el contingut mínim especificat en la base general de programació 7a (BOP núm. 242, d'11.10.2006, pàg. 20 i ss.), que es presentarà en sobre tancat, en l'anvers del qual s'escriurà: sobre P: proposició juridicoeconòmica per a prendre part en el concurs per a la programació, per gestió indirecta, de la unitat d'execució núm. 22 del PEPRI del Barri del Carme.  
Dels pressupostos d'urbanització a incloure en la proposició economicofinancera es presentaran tres còpies en suport paper, acompanyades d'una altra còpia en suport informàtic (versió Prest 8.82 o compatible).  
XVII. Model de proposició  
El model de proposició, que s'inclourà en el sobre P, datat i firmat pel proponent, i on es formularan totes les quantitats en euros i IVA exclòs, expressades en lletra i número, serà el següent:  
Model de proposició  
(Nom) ?, amb DNI (o, si és el cas, el document que actue en representació seua), domiciliat a l'efecte de notificacions a ?, en el seu propi nom/o actuant en nom de ?, havent tingut coneixement de l'anunci de concurs de programació per a l'adjudicació, per gestió indirecta, del Programa d'Actuació Integrada de la Unitat d'Execució Número 22 del Pla Especial de Protecció i Reforma Interior del Barri del Carme, manifesta:  
Que acceptant incondicionalment la totalitat de les clàusules contingudes en les bases generals i particulars de programació, sense cap excepció, s'obliga, per al supòsit de resultar seleccionat urbanitzador, al compliment del dit contracte d'acord amb la següent oferta econòmica:  
1. Pressupost de licitació (PL) -  
2. Cost de projectes (CP) -  
3. Gastos de gestió de l'urbanitzador (GG) -  
4. Benefici empresarial de l'urbanitzador (BE) -  
5. Càrregues d'urbanització (CU) -  
Data i firma del proponent.  
(Totes les quantitats aniran quantificades en euros i expressades en lletra i número).  
XVIII. Criteris d'adjudicació  
Tenint en compte les característiques de la unitat d'execució objecte de programació, i de conformitat amb el que preveuen els articles 135 de la LUV i 312 i següents ROGTU, s'identifiquen a continuació els criteris objectius que seran objecte de valoració a l'efecte de l'adjudicació del programa, per orde decreixent d'importància, inclosa la seua ponderació, així com la documentació susceptible de valoració a estos efectes  
De conformitat amb el que establix l'art. 312,3 del ROGTU, com que es tracta d'un àmbit l'ús característic del qual és el residencial, la puntuació de l'alternativa tècnica representarà en el present programa d'actuació integrada un 60% de la valoració (60 punts sobre 100 possibles), mentre que la proposició juridicoeconòmica representarà un 40% d'esta (40 punts sobre 100 possibles).  
1. Criteris de puntuació de l'alternativa tècnica:  
A) La qualitat tècnica de l'ordenació proposada.  
Puntuació: de 0-30.  
Document susceptible de valoració: programa d'imatge urbana, amb l'ordenança gràfica que necessàriament ha d'incloure.  
B) La resolució adequada de la integració de l'actuació en el seu entorn.  
Puntuació: de 0-12  
Document susceptible de valoració: projecte d'urbanització  
C) La qualitat tècnica de les solucions i dels materials proposats per a la urbanització, i la connexió adequada de les obres d'urbanització amb el seu entorn.  
Puntuació: de 0-6.  
Document susceptible de valoració: projecte d'urbanització.  
D) El nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador; la inversió en programes de restauració paisatgística o d'imatge urbana; el compromís d'edificació simultània a l'edificació; i altres compromisos complementaris addicionals assumits voluntàriament i a càrrec seu per l'urbanitzador.  
Puntuació: de 0-9.  
Document susceptible de valoració: memòria de programa.  
D) Calendari de terminis per a l'execució i desenvolupament del programa, rebaixant els terminis màxims establits en l'anterior base particular XIII.  
Puntuació: de 0-3  
Document susceptible de valoració: memòria del programa.  
La puntuació mínima que haurà de superar en el seu conjunt l'alternativa tècnica per a poder ser valorada la corresponent proposició juridicoeconòmica que la desenvolupe és de 20 punts.  
2. Criteris de puntuació de la proposició juridicoeconòmica.   
A) La major proporció de terrenys propis o d'associats que hagen de quedar afectes amb garantia reial inscrita en el Registre de la Propietat al compliment de les obligacions especials d'edificació derivades de l'aprovació del programa.   
Puntuació: de 0-14.  
Document susceptible de valoració: proposició economicofinancera.  
B) El menor import de les càrregues d'urbanització integrants del tipus de licitació, expressats en euros per metre quadrat d'edificabilitat.   
Puntuació: de 0-14.  
Document susceptible de valoració: proposició economicofinancera.  
C) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per reparcel·lació forçosa com a retribució a compte de tercers amb els que no tinga contracte suficient.  
Puntuació: de 0-8.  
Document susceptible de valoració: proposició economicofinancera.  
D) Compromisos financers per a l'execució de les obligacions complementàries assumides a costa seua per l'urbanitzador.  
Puntuació: de 0-4.  
Document susceptible de valoració: proposició economicofinancera.  
XIX. Mesa de programació  
De conformitat amb el que disposa la base general de programació 19a (BOP núm. 242, d'11.10.2006, pàg. 25 i ss.), la mesa de programació serà presidida per l'alcalde o alcaldessa de la corporació, qui podrà delegar l'exercici de la presidència en el regidor delegat d'Urbanisme i Habitatge, i formaran part d'esta, com a vocals, els següents funcionaris, en qualitat de titulars:  
- Pedro García Rabasa, el qual assumirà simultàniament les funcions de secretari de la mesa de programació, i podrà delegar la dita funció en qualsevol altre funcionari integrant d'esta,  
- Ramón Brull Mandingorra   
- Mercedes Casanova Llorens i   
- Vicente Pastor Grau.   
Formaran part de la mesa de programació, en qualitat de suplents, els funcionaris següents:  
- Manuel Latorre Hernández, el qual assumirà simultàniament les funcions de secretari de la mesa de programació, i podrà delegar la dita funció en qualsevol altre funcionari integrant d'esta,  
- Vicente Zaragoza Bolinches  
- Amparo Ferran Olmos i  
- Amelia Maicas Marco.  
XX. Garantia definitiva  
L'import de la garantia definitiva serà del 10% de les càrregues d'urbanització del programa (CU) fixades en l'acord d'aprovació i adjudicació d'este, exclosa l'estimació preliminar de les indemnitzacions i la resta de gastos variables a què es referix l'article 308 del ROGTU i incrementades amb el 16% d'IVA.  
D'acord amb la base general de programació 24a, apt. 7 (BOP núm. 242, d'11.10.2006, pàg. 25 i ss.), haurà de constituir-se la garantia definitiva per un import del 20% de les càrregues d'urbanització del programa en el supòsit d'adjudicació a un licitador la proposició del qual haguera estat sotmesa inicialment en presumpció de temeritat.  
L'urbanitzador seleccionat haurà de depositar la garantia definitiva en la caixa de la corporació en el termini i forma que s'assenyala en l'esmentada base general de programació 24a, i acreditar la seua constitució davant del Servici de Gestió del Centre Històric, Secció de Planejament i Gestió.  
XXI. Dictamen del Consell de Territori i Paisatge  
De conformitat amb el que preveu l'article 286.1.c) del ROGTU, en relació amb l'article 136.4 de la LUV, es fa constar que no serà exigible el dictamen del Consell de Territori i Paisatge.  
XXII. Prerrogatives de l'Ajuntament de València  
Vegeu el que disposa la base general de programació 4a (BOP núm. 242, d'11.10.2006, pàg. 19).  
XXIII. Jurisdicció competent  
És competent l'orde jurisdiccional contenciós administratiu per a conéixer les qüestions que puguen suscitar-se en la preparació, execució i resolució del contracte administratiu especial entre l'Ajuntament de València i l'urbanitzador seleccionat en pública concurrència.